Period: Old Babylonian
Genre: Royal Inscription
Transliteration:
<SURFACE>
{d}nin-šubur
nin sukkal zid an-na
me ku₃-ga šu du₇
sag il₂ igi-še₃ du dingir-re-e-ne
a₂-aŋ₂-ŋa₂ šum₂-mu gal-zu
ša₃ kuš₂ ša₃ du₁₀-du₁₀ {d}inanna
nam-šita-e ki ag₂
nin-a-ni-ir
ri-im{d}sin
nita kala-ga
sipa inim sag₉-sag₉-ge nibru{ki}
u₂-a uri₅{ki}ma
e₂-babbar-da ni₂ te-ga₂
me eridu{ki}ga šu du₇-du₇
sag-en₃-tar gir₂-su{ki} ki lagaš{ki}a
lu₂ e₂ dingir-re-e-ne šu gibil bi₂-in-ak
lugal larsa{ki}ma
lugal ki-en-gi ki-uri-ke₄
u₄ ugnim unu{ki}ga
i₃-si-in{ki}
babilim₂{ki}
ra-pi₂-qum{ki}
su-ti-um{ki}bi
{geš}tukul in-sig₃-ga
me₃-ba
arad-ne-ne lugal unu{ki}ga in-dab₅-ba
muš-gin₇ sag-ga-ni
giri₃-ni in-us₂-sa
u₄-ba e₂-nin-bi-tum₂
ki-tuš ki aŋ₂-ŋa₂-ni
nam-til₃-la-ni-še₃
mu-na-du₃
diri u₄-bi-ta-še₃
e₂-šu-si₃-ga-bi mu-dagal
sag-bi im-mi-in-il₂
gal-le-eš mu-na-an-gun₃

Cuneiform:
<SURFACE>
𒀭𒎏𒋚
𒎏𒈛𒍣𒀭𒈾
𒈨𒆬𒂵𒋗𒌌
𒊕𒅍𒅆𒂠𒁺𒀭𒊑𒂊𒉈
𒀉𒉘𒂷𒋧𒈬𒃲𒍪
𒊮𒊨𒊮𒄭𒄭𒀭𒈹
𒉆𒋖𒂊𒆠𒉘
𒎏𒀀𒉌𒅕
𒊑𒅎𒀭𒌍
𒍑𒅤𒂵
𒉺𒇻𒅗𒊷𒊷𒄀𒂗𒆤𒆠
𒌑𒀀𒋀𒀊𒆠𒈠
𒂍𒌓𒁕𒉎𒋼𒂷
𒈨𒉣𒆠𒂵𒋗𒌌𒌌
𒊕𒇷𒋻𒄈𒋢𒆠𒆠𒉢𒁓𒆷𒆠𒀀
𒇽𒂍𒀭𒊑𒂊𒉈𒋗𒉋𒉈𒅔𒀝
𒈗𒌓𒀕𒆠𒈠
𒈗𒆠𒂗𒄀𒆠𒌵𒆤
𒌓𒆠𒋢𒇻𒂠𒃻𒀕𒆠𒂵
𒉌𒋛𒅔𒆠
𒆍𒀭𒊏𒆠
𒊏𒁉𒄣𒆠
𒋢𒋾𒌝𒆠𒁉
𒄑𒆪𒅔𒉺𒂵
𒀞𒁀
𒀴𒉈𒉈𒈗𒀕𒆠𒂵𒅔𒆪𒁀
𒈲𒁶𒊕𒂵𒉌
𒄊𒉌𒅔𒍑𒊓
𒌓𒁀𒂍𒎏𒁉𒁺
𒆠𒆪𒆠𒉘𒂷𒉌
𒉆𒋾𒆷𒉌𒂠
𒈬𒈾𒆕
𒋛𒀀𒌓𒁉𒋫𒂠
𒂍𒋗𒋧𒂵𒁉𒈬𒂼
𒊕𒁉𒅎𒈪𒅔𒅍
𒃲𒇷𒌍𒈬𒈾𒀭𒁯